Prisen for en enkeltbillet med vandflyver fra Aarhus til hjertet af København sættes i sommerperioden frem til 5. august ned fra 1.800 kroner til 975 kroner.

Annonce

Stiften fortalte forleden om, at firmaet bag vandflyveren, Nordic Seaplanes, flyver tre daglige afgange med sightseeing over Aarhus i sommerferien. Det sker med 20 minutter i luften til en pris på 975 kroner, fordi erhvervskunderne lige nu holder ferie og dermed har indstillet forretningsrejserne til København.

For samme pris - 975 kroner - kan østjyder altså nu hoppe ombord på vandflyveren og blive fløjet til København

»Det er kun for sommerferieperioden, og det handler om at lokke nogle flere kunder ind i biksen. Man skal huske, at vi især henvender os til erhvervskunder, der i stor udstrækning har ferie lige nu,« siger direktør Lasse Rungholm til Berlingske.

Efter 5. august går selskabet bag vandflyveren, der til daglig sejler ud fra Østhavnen i Aarhus, men har sin sightseeing-afgang fra Dokk1, tilbage til de normale afgangstider. Allerede fra oktober kan det dog blive nødvendigt for selskabet at sløjfe den sidste tur hen under aften.